钦定古今图书集成/明伦汇编/闺媛典/第254卷 > 洪有训妻盛氏
## 钦定古今图书集成/明伦汇编/闺媛典/第254卷 > 洪有训妻盛氏

按《安庆府志》：“盛氏，怀宁庠生洪有训妻。洪蚤亡，氏年
二十，遗孤五典甫周。又五年，翁殁。继姑张氏性刻而
悍，惟私其所生，欲剪五典而去之。每投氏以所难堪，
氏曲庇藐孤，备极辛苦，吞声吁天，形影相吊，赖训叔
纯常给衣食，氏复绩纺以佐饔飧，得延旦夕，犹每节
口以市甘旨奉张，历三十年如一日。典长，氏夜篝灯”
纺绩，课典读书，非鸡鸣不休。典奉母教，成明经。乙酉
城陷，典妻程氏掖姑避乱。遇贼欲挟程，程骂贼死。盛
狼狈上城，自女墙跃下，直奔抵家，若有神祐云。